ફક્ત આ બાબતે જ ગોરઘનો ને અન્યાય થતો હોય તેવું નથી! શ્રીમતીઓ અન્યાય તથા અત્યાચારની બીજી પણ ઘણી રીતો જાણે છે. ધર્મરાજાએ જેમ યક્ષનું રૂપ લઈ યુધીષ્ઠિરની પરીક્ષા કરેલી તે રીતે પત્નીઓ પણ પતિની કર્મનિષ્ઠા અને કર્તવ્યપરાયણતાની અવારનવાર ચકાસણી કરે છે. બીજાની મને ખબર નથી પણ મારી આવી રીતે રોજ પરીક્ષા લેવાય છે. આ પરીક્ષાના સ્વરૂપો વિશે વાત કરું તો તેમાં દાળ, શાકનો વઘાર કરવો, કચરા-પોતા કરવા, સારૂ શાક લાવી આપવું, બાળકોને તૈયાર કરી દેવા, ઘરના ખૂણે ખાચરેથી બાવા પાડી આપવા, ધોયેલા કપડાં વ્યવસ્થિત સુકવી આપવા જેવી અનેક પ્રકારની પરીક્ષા હોય છે, જે ઘણી અઘરી હોય છે સાથે તેમાં નેગેટીવ માર્કિગ હોય છે. હા, જો પાસ થવાય તો તમને બાકીની પરિક્ષાઓમાંથી એક દિવસ પૂરતી છુટ્ટી સરપાવ તરીકે મળે છે.